ANC verwag afname in ondersteuning, sê CroninFoto: Reint Dykema Jeremy Cronin, adjunkminister van openbare werke, het gesê die ANC verwag om ŉ afname in ondersteuning te sien tydens Woensdag se verkiesing, maar bygevoeg dit sal die party die geleentheid bied om selfondersoek te doen. Cronin het buite die Pinelands-stadsaal, waar hy sy stem uitgebring het, gesê hierdie munisipale verkiesing is belangriker as vorige jare, “en ek dink almal besef dit”. “Ek dink dit is duidelik dat die ANC ŉ reeks uitdagings beleef wat te doen het met sy 22 jaar as regerende party, en die DA het dit hier in Kaapstad ontdek,” het hy gesê. Hy het bygevoeg die groot stryd gaan wees om die metro’s, “veral die metro’s in Gauteng en Nelson Mandelabaai”. Cronin het gesê die party verwag ŉ afname in ondersteuning, maar hy is vol vertroue dat die ANC “bietjie beter sal vaar as wat voorspel word”. Patricia de Lille, burgemeester van Kaapstad, het ook by dié stempunt gestem. Ongeveer 2 500 persone is by die stempunt geregistreer. Lees alle vorige berigte oor die verkiesingsfokus op Maroela Media.